GPS udah ngamatka semua danji
PAKAN: Chalun Gabungan Parti Sarawak (GPS) Kerusi Kunsil Nengeri (DUN) Pakan, Tan Sri William Mawan Ikom ngatur penemuai ngeyemakka diri enggau rayat ba kandang Pakan. Nya siti penemuai ‘walkabout’ dikena iya ngeyemakka diri enggau rayat beserimbai enggau Pengawa Bepilih Besai Nengeri Ke-12 (PRN-12) Sarawak ba sitak menua nya. Sitak menua N.47 Pakan diatu nya majak mansang. Nya ari asil pengawa ke udah digaga orang ngempu kerusi sitak menua nya, Tan Sri William Mawan Ikom berengkah ari taun 1991. Nya sigi endang nyata bisi dipeda laban bisi meda mayuh pemansang ba kandang menua nya diatu baka jalai raya, ngemanahka fasiliti main enggau lumba, pelajar, eletrik sereta iya ke bukai. Sekeda ari projek nya Jalan Pakan-Ulu Kota Pakan (Renggat 2) betikas R3 Standard 15.4 kilometer pemanjai ngena ungkus RM122.5 juta. Perintah GPS udah mujur ngamatka semua danji sereta ukai semina bejaku puang aja sereta udah meri komitmen enda bebagi mai pemansang enggau pengelantang pendiau rayat ba serata Sarawak nyengkaum N.47 Pakan. Maya PRN-12 Sarawak ke sekali tu orang ke ngempu kerusi N.47 Pakan, Tan Sri William Mawan ke bediri ngarika GPS-PBB deka besatup enggau Hereward Geramong Joseph Allen chalun Parti Bersatu Sarawak (PSB), Jemeli Kerah chalun Parti Bumi Kenyalang (PBK) enggau dua iku chalun bibas iya nya Brawi Anguong enggau Tedong Chakaw @ Jamal Abdullah. Maya PRN-11, Mawan ke bediri ngarika chalun Barisan Nasional (BN) mujur ngetanka kerusi nya pengudah bulih 3,999 undi ngalahka Dr. Jawie Jingot (Bibas) ke bulih 3,573 undi sereta Rinda Julia Alexander ari DAP (285 undi). 
See author's posts
